Document ID: 32013R1331

PADOMES REGULA (ES) Nr. 1331/2013
(2013. gada 10. decembris),
ar ko no 2012. gada 1. jūlija koriģē iemaksu likmi Eiropas Savienības ierēdņu un pārējo darbinieku pensiju shēmā
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Civildienesta noteikumus un Eiropas Kopienu pārējo darbinieku nodarbināšanas kārtību (“Civildienesta noteikumi”), kas noteikti ar Padomes Regulu (EEK, Euratom, EOTK) Nr. 259/68 (1), un jo īpaši to 83.a pantu un XII pielikumu,
ņemot vērā Eiropas Komisijas priekšlikumu,
tā kā:
(1)
Saskaņā ar Civildienesta noteikumu XII pielikuma 13. pantu Eurostat ir iesniedzis ziņojumu par 2012. gadā veikto pensiju shēmas aktuāro novērtējumu, kā rezultātā tiek atjaunināti attiecīgajā pielikumā minētie parametri. No šā novērtējuma izriet, ka iemaksu likme, kas vajadzīga, lai saglabātu pensiju shēmas aktuāro līdzsvaru, būtu 9,9 % no pamatalgas.
(2)
Saskaņā ar Civildienesta noteikumu XII pielikuma 2. panta 1. punktu korekcijas rezultātā iemaksu likme nevar palielināties vai samazināties vairāk kā par vienu procentu punktu, salīdzinot ar iepriekšējā gada likmi (11,6 %).
(3)
Lai saglabātu Savienības ierēdņu un pārējo darbinieku pensiju shēmas aktuāro līdzsvaru un, ņemot vērā 2011. un 2012. gada aktuāros novērtējumus, Padome uzskata, ka iemaksu likme būtu jākoriģē līdz 10,6 % no pamatalgas.
(4)
Tomēr šīs korekcijas rezultāts var mainīties atkarībā no jaunākajiem un turpmākajiem spriedumiem tiesvedībā par Savienības ierēdņu un pārējo darbinieku algu un pensiju korekciju attiecībā uz 2011. un 2012. gadu un tiesvedībā par Savienības ierēdņu un pārējo darbinieku pensiju shēmas iemaksu likmes korekciju 2011. gadā. Minēto spriedumu īstenošana var ietekmēt iemaksu likmes aprēķinus 2012. un 2013. gadam, un tādējādi Padomei saskaņā ar LESD 266. pantu ar atpakaļejošu spēku būtu vēlreiz jākoriģē minētās iemaksu likmes. Attiecīgos gadījumos tas var radīt pārmaksāto summu atgūšanu no personāla,
IR PIEŅĒMUSI ŠO REGULU.
1. pants
No 2012. gada 1. jūlija Civildienesta noteikumu 83. panta 2. punktā minētā iemaksu likme ir 10,6 %.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 10. decembrī

Labels: 0
15